SKRIFTLIG FORESPØRGSEL E-3259/00

af Brice Hortefeux (PPE-DE) til Kommissionen

(20. oktober 2000)

Om: Ændring af postdirektivet indvirkning på beskæftigelsen

I sit forslag til direktiv (KOM(2000) 319) angiver Europa-Kommissionen en række tal, som svarer til følgerne for beskæftigelsen af de påtænkte liberaliseringsforanstaltninger. Eftersom postsektoren beskæftiger 1,4 millioner mennesker i Europa, burde de sociale følger af Kommissionens forslag være genstand for en præcis og dybtgående vurdering, som imidlertid kke findes i dens forslag.

1. Kan Europa-Kommissionen oplyse, hvilke undersøgelser den bruger som udgangspunkt for at vurdere de sociale følger af sit forslag?

2. Kan Europa-Kommissionen garantere, at dens forslag ikke bringer beskæftigelsen i postsektoren i fare?

3. Eftersom afsnittet om beskæftigelsen er ret kortfattet i dens forslag, kan Europa Kommissionen da for hver EU-medlemsstat fremlægge oplysninger om følgerne for beskæftigelsen i postsektoren?

Svar afgivet på Kommissionens vegne af Frederik Bolkestein

(5. december 2000)

1. De sociale følger af forslaget til Europa-Parlamentets og Rådets direktiv om ændring af direktiv 97/367/EF for så vidt angår yderligere åbning af Fællesskabets marked for posttjenester er blevet vurderet på grundlag af erfaringerne i de medlemsstater, der har åbnet postsektoren for konkurrence i større omfang end det, der kræves i Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet(1) samt på grundlag af undersøgelsen employment trends in the European postal sector, som Price Waterhouse gennemførte i maj 1997(2). Disse oplysninger er blevet ajourført med de data, der siden da er modtaget fra de økonomiske aktører. For i fremtiden at kunne have ajourførte data til rådighed er Kommissionen i øjeblikket ved at iværksætte en undersøgelse af dette spørgsmål som led i de periodiske evalueringer af udviklingen i sektoren.

2. Kommissionens forslag sigter på en gradvis og kontrolleret åbning af markedet for posttjenester. Den markedsåbning, der er foreslået fra 2003, udgør i gennemsnit 20 % af de befordringspligtige virksomheders indtægter fra posttjenester. Erfaringen viser, at de eksisterende virksomheder kan forvente at bibeholde en ret stor del af de tjenester, som åbnes for konkurrence (80 90 %). Desuden bør man huske, at syv medlemsstater allerede har foretaget en større markedsåbning end den, der er krævet i postdirektivet. Derfor vil virkningen af den foreslåede markedsåbning på beskæftigelsen være begrænset og bestemt ikke bringe beskæftigelsen i postsektoren i fare.

3. Ud over den generelle udvikling som nævnt ovenfor afhænger udviklingen i beskæftigelsen i postsektoren i hver medlemsstat af en lang række faktorer såsom den nuværende markedsåbningsgrad, de eksisterende befordringspligtige virksomheders resultater, fusioner og overtagelser og væksten på markedet. Kommissionen har detaljerede oplysninger for hver medlemsstat i form af tal offentliggjort af de nationale myndigheder, og disse supplerer de oplysninger, som er indeholdt i ovennævnte undersøgelse.

(1) EFT L 15 af 21.1.1998.

(2) http://europa.eu.int/comm/internal_market/en/postal/evolframe/studies/pwc1.pdf.